Aziatikët dhe ritmet e shitjes së pianove
A mund të shpëtojnë dyqanet e pianove në kushtet kur shitja e tyre ka rënë në gjithë vendin?
Pianot kanë qenë diçka e zakonshme në shtëpitë amerikane për dekada me radhë. Por shitjet e tyre kanë rënë në gjithë vendin pasi më pak fëmijë mësojnë të luajnë piano. Aziatiko-amerikanët po bëhen klientë më të rëndësishëm, por a mjafton kjo për të shpëtuar dyqanet e pianove? Të paktin në njërin prej tyre, muzika do të heshtë. Në një pasdite të zakonshme, pranë Uashingtonit, në Merilend, personeli i një dyqani për shitje pianosh të përdorura është si gjithmonë i zënë, duke riparuar piano. Pronari Nick Margaritas, me një përvojë 40 vjeçare në këtë industri është i shqetësuar për të ardhmen. Dyqani i tij, një ndër më të mëdhenjtë në zonën e Uashingtonit, shet piano nga firma të mëdha si Steinway, Yamaha dhe Kawai. Megjithatë, ai po falimenton. Margaritas kujton se kur ishte i ri, kjo industri ofronte mundësi të panumërta. Më pas ai nxori një tjetër reklamë në gazetën lokale: “Dua të blej 500 piano”. Pas kësaj, ai thotë se nuk iu desh më kurrë të nxirrte reklamë sepse njerëzve u duhej të rrinin në radhë për të shitur piano të përdorura. Të tjerë zinin radhë për t’i blerë. Por tani gjërat kanë ndryshuar. Qeni i tij Trapper ka luajtur një rol të rëndësishëm në dyqan, duke i lejuar fëmijët të luanin me të ndërsa Margaritas dhe punonjësit e tjerë merreshin vesh me prindërit për t’i shitur pianot. Por tani vijnë më pak fëmijë. Margaritas thotë se megjithëse industria e pianove ka pësuar rënie, tregu i aziatikëve dhe aziatiko-amerikanëve është rritur në mënyrë të ndjeshme. Angelica Frude është 9 vjeç. Ajo filloi të mësojë piano para tre vjetësh me mësuesen Yevgeniya Oleshkevich, që ka dhënë mësime private që kur erdhi në Shtetet e Bashkuara në vitin 1991. Mamaja e Angelikës, Flora Zheng thotë se ndërsa loja e vajzës së saj është përmirësuar, ajo është më e gatshme t’i blejë një piano më të shtrenjtë. Por shtimi i klientëve aziatikë nuk ka qenë i mjaftueshëm për të shpëtuar këtë dyqan, që i bashkohet shumë dyqaneve në gjithë vendit që po falimentojnë. Dhe nuk është e qartë nëse konsumatorët aziatikë mund ta ndihmojnë këtë industri në vështirësi.